**Notă informativă**

**la proiectul Hotărârii de Guvern cu privire la aprobarea Regulamentului privind eliberarea și evidența Certificatului de producător agricol autohton**

|  |
| --- |
| **1. Denumirea autorului şi, după caz, a participanților la elaborarea proiectului** |
|   Prezentul proiect de hotărâre este elaborat de către Ministerul Finanțelor. |
| **2. Condițiile ce au impus elaborarea proiectului de act normativ şi finalitățile urmărite** |
|  *Proiectul Hotărârii de Guvern cu privire la aprobarea Regulamentului eliberării și evidenței Certificatului de producător agricol autohton* este elaborat în vederea aplicării prevederilor Legii nr. 231/2010 cu privire la comerțul interior și vine să stabilească reguli unice pentru toate persoanele fizice care comercializează produse agricole obținute în gospodăria acestora.  |
| **3.** **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
|  Proiectul de hotărâre nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului şi evidențierea elementelor noi** |
| Proiectul dat urmărește aprobarea unui formular tipizat - Certificat de producător agricol autohton (în continuare Certificat), precum și reglementarea modalității eliberării și evidenței formularului Certificatului. Obiectivele proiectului dat constă în valorificarea în piețe a produselor agricole autohtone, crearea evidenței centralizate, verificarea provenienței și a calității acestora. Conform art. 12 alin. (5) din Legea cu privire la comerțul interior nr. 231/2010, locurile de vânzare în pieţele agroalimentare şi în cele mixte se acordă în mod prioritar producătorilor agricoli autohtoni în baza certificatului de producător eliberat de către primarul localităţii.Actualmente, modelul certificatului respectiv nu este reglementat prin nici un act normativ, acesta fiind eliberat de către primării în formă liberă. De asemenea, certificatul de producător agricol nu este un document de strictă evidență, care servește drept confirmare a provenienței bunurilor. |
| **5.** **Fundamentarea economico-financiară** |
| Pentru implementarea acestui proiect sunt necesare mijloace financiare din bugetul de stat. Estimarea costurilor urmează a fi efectuate în baza determinării costului serviciului. |
| **6. Modul de încorporare a actului în cadrul normativ în vigoare** |
|  Prezentul proiect de hotărâre necesită elaborarea unor modificări la Legea nr. 436-XVI din 28 decembrie 2006 privind administrația publică locală și Codul contravențional al Republicii Moldova nr. 218/2008. |
| **7. Avizarea şi consultarea publică a proiectului** |
|  În conformitate cu prevederile Regulamentului Guvernului aprobat prin Hotărârea Guvernului nr. 610/2018, prezentul proiect a fost transmis Cancelariei de Stat pentru înregistrare. Proiectul urmează a fi consultat repetat cu IP Centrul de Tehnologii Informaționale în Finanțe, Ministerul Justiției, Centrul Național Anticorupție, Ministerul economiei și infrastructurii, Ministerul Agriculturii, Dezvoltării Regionale și Mediului, Congresul Autorităților Locale din Moldova. |
| **8. Constatările expertizei anticorupție** |
|  Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor şi propunerilor/recomandărilor la proiectul de hotărâre. |
| **9. Constatările expertizei de compatibilitate** |
|  Informația referitoare la concluziile aferente expertizei de compatibilitate va fi inclusă după recepționarea deciziei de compatibilitate. |
| **10.** **Constatările expertizei juridice** |
|  Informația referitoare la concluziile expertizei privind compatibilitatea proiectului de hotărâre cu alte acte normative în vigoare, precum şi respectarea normelor de tehnică legislativă va fi inclusă după recepționarea expertizei juridice în sinteza obiecțiilor şi propunerilor/recomandărilor la proiectul de hotărâre. |

 **Viceprim-ministru,**

 **Ministru al Finanțelor**  **Serghei PUȘCUȚA**